আকাশ চিরে ছুটল ফ্যালকন! কবে বাড়ি ফিরবেন সুনীতা?

ওয়েব ডেস্ক: দীর্ঘ প্রতীক্ষার অবসান। এবার বাড়ি ফিরতে চলেছেন সুনীতা উইলিয়ামস (Sunita Williams) এবং তাঁর সঙ্গী বুচ উইলমোর (Butch Wilmore)। মহাকাশে এক বিশেষ অভিযানে গিয়ে আটকে পড়েছিলেন তাঁরা। তাই এবার দুই মহাকাশচারীকে ফিরিয়ে আনতে মহাকাশের উদ্দেশে যাত্রা করল ইলন মাস্কের (Elon Musk) সংস্থা স্পেসএক্সের (SpaceX) মহাকাশযান।

ভারতীয় সময় অনুযায়ী, শনিবার ভোর ৪টে ৩৩ মিনিটে আমেরিকার নাসার (NASA) কেনেডি স্পেস সেন্টার থেকে সফলভাবে উৎক্ষেপণ হল ক্রিউ-১০-এর। ফ্যালকন-৯ রকেট মহাকাশে নিয়ে গেল ড্রাগন মহাকাশযানকে। এর মাধ্যমে আন্তর্জাতিক স্পেস স্টেশনে নতুন মহাকাশচারীরা পৌঁছবেন এবং তাঁরাই সুনীতাদের পৃথিবীতে ফিরিয়ে আনবেন।

আরও পড়ুন: ২৫০০ কোটি কিমি পাড়ি দিল নাসার ভয়েজার ১!

স্পেসএক্স-র এই অভিযানে রয়েছেন নাসা-র মহাকাশচারী অ্যান ম্যাক্লেন এবং নিকোল আইয়ার্স, জাপানের মহাকাশ গবেষণা সংস্থা জাক্সা-র প্রতিনিধি টাকুয়া ওনিশি এবং রাশিয়ার মহাকাশ গবেষণা সংস্থা রসকসমসের প্রতিনিধি কিরিল পেসকভ। যদিও প্রথমে এই উৎক্ষেপণ বৃহস্পতিবার হওয়ার কথা ছিল। তবে মহাকাশযানের হাইড্রলিক সিস্টেমে সাময়িক ত্রুটির কারণে মিশন পিছিয়ে যায়। অবশেষে শনিবার সফল উৎক্ষেপণ হয়।

Have a great time in space, y’all!
#Crew10 lifted off from @NASAKennedy at 7:03pm ET (2303 UTC) on Friday, March 14. pic.twitter.com/9Vf7VVeGev

— NASA (@NASA) March 14, 2025

উল্লেখ্য, প্রায় ১০ মাস আগে মহাকাশচারী সুনীতা উইলিয়ামস এবং বুচ উইলমোর বোয়িং সংস্থার স্টারলাইনার মহাকাশযানে চড়ে আইএসএস-এ গিয়েছিলেন। তাঁদের পরিকল্পনা ছিল মাত্র আট দিন মহাকাশে থাকার। কিন্তু স্টারলাইনারের যান্ত্রিক ত্রুটির কারণে তাঁদের ফিরে আসা সম্ভব হয়নি। নাসা ঝুঁকি না নিয়ে সেই মহাকাশযানটি খালি অবস্থায় পৃথিবীতে ফিরিয়ে আনে এবং সুনীতাদের আইএসএস-এ (International Space Station) থাকার সিদ্ধান্ত নেয়। এইভাবে তাঁদের আট দিনের সফর পরিণত হয় দীর্ঘ বন্দিত্বে।